सुरक्षा में लगाए जाएंगे मरीन और NSG कमांडो; कश्मीरी पंडित पलायन कर रहे
G 20 meeting in Srinagar security and Kashmiri pandits updates: श्रीनगर में 22 से 24 मई तक होने वाले जी-20 शिखर सम्मेलन के लिए सुरक्षा चाक-चौबंद की जा रही है।
श्रीनगर में 22 से 24 मई तक होने वाले जी-20 सम्मेलन के लिए सुरक्षा चाक-चौबंद की जा रही है। सम्मेलन का आयोजन डल झील के किनारे बने शेर-ए-कश्मीर इंटरनेशनल कॉन्फ्रेंस सेंटर में किया जाएगा। इस दौरान झेलम नदी और डल झील में मरीन कमांडो (मार्कोस) की तैनाती की जाएगी। संभावित आत्मघाती हमलों को रोकने के लिए NSG की टीमें कार्यक्रम स्थलों पर तैनात होंगी। इनके साथ SOG भी होगी।
उधर, बैठक से पहले घाटी से कश्मीरी पंडितों और अन्य गैर मुसलमानों का पलायन शुरू हो गया है। वे अस्थाई रूप से रहने के लिए जम्मू चले गए हैं।
बैठक खत्म होने के बाद वापस आ जाएंगे कश्मीरी पंडित
सुरक्षा अधिकारियों ने कश्मीरी पंडित और अन्य गैर-मुस्लिम कर्मचारियों को कार्यालयों और आवासों तक ही सीमित रहने और अनावश्यक रूप से बाहर नहीं जाने के लिए कहा है। उन्हें अतिरिक्त सतर्क रहने को कहा गया है।
एक पंडित कर्मचारी ने कहा- किसी ने हमें जाने के लिए नहीं कहा, लेकिन हमें सतर्क रहने की सलाह दी गई है। हमारे पास पहले के उदाहरण हैं जहां किसी बड़े कार्यक्रम से पहले अल्पसंख्यकों को निशाना बनाया गया। बैठक खत्म होने के बाद हम वापस आ जाएंगे।
श्रीनगर के आस-पास के जिलों में भी बढ़ाई गश्त
शहर भर में हाईटेक ड्रोन से निगरानी की जाएगी। CCTV कैमरे इंस्टॉल किए गए हैं। कई जगहों पर सुरक्षा चौकियां बनाई हैं। पुलिस व CRPF ने श्रीनगर के साथ-साथ आसपास के जिलों में गश्त बढ़ा दी है। CRPF कार्यक्रम स्थल के पास खोजी कुत्तों की मदद से विस्फोटकों की खोज का अभ्यास कर रही है। श्रीनगर व कार्यक्रम स्थल पर सादी वर्दी में पुलिसकर्मी तैनात रहेंगे। कंट्रोल ऑफिस भी बनाए गए हैं।
बंकरों पर लगीं कश्मीर के पर्यटन स्थलों की तस्वीरें
बैठक के मद्देनजर श्रीनगर को और खूबसूरत बनाया जा रहा है। कई जगह निर्माण कार्य जारी हैं। बालू की बोरियों और कंटीले तारों से बने पुराने बंकरों को अंदर से स्मार्ट और बाहर से सुंदर बनाया जा रहा है। नए बंकर बुलेटप्रूफ शील्ड के बनाए जा रहे हैं और उनके पीछे सैंडबैग छिपाकर रखे हैं। बंकरों के बाहरी हिस्से को कश्मीर के पर्यटन स्थलों की तस्वीरों से सजाया गया है।